**MKURUGENZI FATINA AZINDUA KAMPENI YA KITAIFA YA CHANJO YA MATONE YA POLIO BUKOBA**

**Na, Milka Kaswamila; Bukoba DC**

Leo, tarehe 01.12.2022, katika Zahanati ya Katoma, Mkurugenzi Mtendaji wa Halmashauri ya Wilaya Bukoba, Bi. Fatina Hussein Laay amezindua kampeni ya siku nne ya chanjo ya matone ya Polio na kuwataka wanawake waliohudhuria kwenye uzinduzi huo kuwahamasisha waume zao kuhudhuria kliniki pamoja nao, na watakaporudi majumbani mwao wawasisitize ndugu, jamaa na marafiki zao, ambao hawakuwepo kwenye uzinduzi, wawaruhusu watoto wao kupewa chanjo hiyo ambayo itatolewa kwa muda wa siku nne kuanzia leo hadi tarehe 04.12.202.

“Muwe mnakuja Kliniki na waume zenu ili mpate kwa pamoja elimu mbalimbali zinazotolewa Kliniki na hasa zihusuzo uzazi wa mpango, chanjo na afya kwa ujumla” alisema Fatina.

Pamoja na hayo, Bi. Fatina ameitaka jamii kwa ujumla kuzingatia kuweka muda walau wa miaka mitatu kati ya ujauzito na ujauzito ili kizazi kiweze kupumzika na kumweka mama na mtoto salama dhidi ya madhara yanayoweza kutokea, ikiwemo vifo vinavyoweza kutokana na kuchoka kwa kizazi.

Vilevile, Bi.Fatina amewaasa wazazi kuwapa lishe bora watoto wao na hasa walio na umri chini ya miaka mitano ili wawe na afya njema na kupunguza uwezekano wa watoto hao kupata maradhi ya hapa na pale, yanayoweza kupelekea udumavu wa kimwili na kiakili pia.

“Serikali inatoa fedha nyingi sana kufanikisha suala la lishe bora katika jamii zetu, hivyo basi, hakikisheni watoto wenu mnawapa lishe bora ili kupunguza uwezekano wa wao kupata maradhi ya hapa na pale” alifafanua Fatina.

Kwa upande mwingine, baadhi ya akina mama waliowaleta watoto wao kituoni hapo kwa ajili ya kupata chanjo hiyo ya matone ya Polio wamesema bado kuna baadhi ya wanajamii wanaimani potofu kuhusu chanjo hiyo, ikiwemo imani ya kwamba mtoto anayepewa chanjo hiyo hawezi kuishi zaidi ya miaka 50, hivyo wameiomba serikali kuendelea kuielimisha jamii kuhusu faida za chanjo hiyo kwa watoto.

Aidha, Bi. Fatina ameishukuru Serikali ya Jamhuri ya Muungano wa Tanzania kwa kuendelea kuleta chanjo mbalimbali ikiwemo ya UVIKO 19, ili kuhakikisha jamii yote ya Tanzania inakuwa salama kiafya.

“Kila Tone la Chanjo ya Polio Litaiweka Tanzania Salama Dhidi ya Ugonjwa wa Kupooza”.

**MWISHO**